C 443/10
LT
Europos Sąjungos oficialusis leidinys
2022 11 22
4.14.
Verslumas yra vienas iš svarbiausių gebėjimų, padedančių didinti konkurencingumą, inovacijas ir gerovę ir kurti socialinę ir žaliąją ekonomiką, juo labiau, kai atsigaunama po pandemijos.
Skatinant verslumo mokymą, ugdant verslumo įgūdžius, būtų galima sumažinti nedarbą, visų pirma, jaunimo.
Visų formų verslumas ir visuose sektoriuose (įskaitant turizmą, pramonę, platformų ekonomiką, socialinę ekonomiką, laisvąsias profesijas) yra būtinas ekonomikos augimui, inovacijoms, užimtumui ir socialinei įtraukčiai skatinti.
Svarbu nustatyti sunkumus, su kuriais susiduria MVĮ (visų pirma labai mažos įmonės, dažnai šeimyninio pobūdžio) patekdamos į bendrąją rinką, ypač atsižvelgiant į žaliąją ir skaitmeninę pertvarką, ir į juos reaguoti.
EESRK ragina Komisiją imtis konkrečių veiksmų, numatytų jos darbo programoje, kad būtų pašalintos jau nustatytos kliūtys, trukdančios patekti į bendrąją rinką (11).
4.15.
EESRK pritaria ekonominės politikos priemonių derinio, kuris leistų veiksmingai naudoti turimus vidaus išteklius, tiek viešuosius, tiek privačiuosius, įskaitant finansinius išteklius, kurie numatyti pagal iniciatyvą „Next Generation EU“ ir Ekonomikos gaivinimo ir atsparumo didinimo priemonę, priėmimui.
EESRK susirūpinimą kėlė ir tebekelia tai, kad pilietinės visuomenės organizacijos nepakankamai įtraukiamos.
Organizuota pilietinė visuomenė prašo taikyti oficialesnes procedūras, kuriomis būtų sudarytos palankesnės sąlygos realiems mainams įgyvendinant ir vertinant nacionalinius ekonomikos gaivinimo ir atsparumo didinimo planus.
Partnerystės principas turėtų būti laikomas veiksmingo pilietinės visuomenės dalyvavimo mechanizmo kūrimo pavyzdžiu.
4.16.
EESRK remia Europos Komisijos teisėkūros procedūra priimamų įmonių apmokestinimo srities aktų pasiūlymus ir giria Komisiją už jų koordinavimą rengiant pasaulines diskusijas, vykdomas EBPO / įtraukios mokesčių bazės sistemos lygmeniu siekiant visuotino sutarimo.
4.17.
Komitetas remia visas pastangas, kuriomis siekiama mažinti Europos įmonių ir mokesčių institucijų išlaidas, susijusias su reikalavimų laikymusi kuriant naująją mokesčių sistemą.
Europos įmonės neturi atsidurti nepalankioje konkurencinėje padėtyje.
Visiškas Pasaulinio mokesčių susitarimo 2 ramsčio įgyvendinimas bus sudėtingas ir pareikalaus daug laiko bei didelių tiek įmonių, tiek mokesčių institucijų pastangų.
Vienodas taisyklių, dėl kurių susitariama tarptautiniu mastu, priėmimas ir įgyvendinimas ES ir kituose prekybos blokuose vienu metu yra labai svarbus ES ir jos valstybėms narėms.
4.18.
Socialiniam verslumui reikia skirti ypatingą dėmesį, atsižvelgiant į šios verslumo formos vaidmenį įveikiant krizę.
Socialinės ekonomikos veiksmų plano įgyvendinimas bus labai svarbus stiprinant šį sektorių.
Naujojoje pramonės strategijoje apibrėžus konkrečią socialinės ekonomikos ekosistemą, turi būti imtasi konkrečių veiksmų, kad socialinė ekonomika taptų žaliąja, skaitmenine ir atsparia.
4.19.
Po pandemijos išaugo poreikis skatinti visiems skirtą kokybišką mobilumą mokymosi tikslais ir mokymosi rezultatų pripažinimą, todėl EESRK siūlo iki 2025 m. sukurti tikrą Europos švietimo erdvę besimokančiai Europai.
To siekiama skiriant finansavimą ir visų pirma vykdant tarpsektorinį bendradarbiavimą švietimo srityje.
4.20.
Modernia vartotojų politika siekiama užtikrinti, kad vartotojai turėtų jiems reikalingas teises ir apsaugą.
Bendrosios rinkos sąlygomis ES vartotojams ir verslo įmonėms yra lengviau pirkti ir parduoti prekes bei paslaugas kitose valstybėse internetu ir kitomis priemonėmis.
Tam reikalingas pasitikėjimas rinka, tiksliniai teisės aktai ir veiksmingas tų teisės aktų vykdymo užtikrinimas.
Vartotojų informavimas ir mokymas taip pat turi padėti jiems atsakingiau rinktis.
4.21.
Reikia gerinti savanorių dalyvavimo galimybes ir didinti jų dalyvavimo apimtį bei kokybę.
Reikėtų ištirti įvairaus amžiaus ir išsilavinimo žmonių dalyvavimo savanoriškoje veikloje potencialą ir pasinaudoti juo, taikant inovatyvias ir lanksčias sistemas, atveriančias naujas galimybes.
2025-uosius ES turėtų paskelbti Europos savanorių metais.
Tai būtų tinkama padėka savanoriams už jų pastangas ir poveikį per COVID-19 krizę ir karą Ukrainoje.
Taip būtų pabrėžta jų svarba sveikatai ir gerovei Europoje, taip pat jų vaidmuo atsigaunant ir kuriant Europos ateitį.
4.22.
Laisvosios profesijos yra svarbus socialinis ir ekonominis veiksnys visose valstybėse narėse, jų atstovai teikia svarbias viešąsias paslaugas sveikatos, teisingumo, saugumo, kalbos ir meno srityse.
Todėl prieš priimant Europos teisės aktus ir po jų priėmimo būtina atlikti specialų pasiūlymų dėl teisėkūros procedūra priimamo akto poveikio laisvosioms profesijoms vertinimą.
Šiuo atžvilgiu Europos teisės aktų leidėjas visų pirma turi atsižvelgti į neigiamą biurokratinės naštos poveikį laisvosioms profesijoms.
(11)
Žr., pavyzdžiui, Komisijos tarnybų darbinį dokumentą „Verslo kelias bendrojoje rinkoje.
Praktinės kliūtys ir barjerai“, SWD(2020) 54 final, Briuselis, 2020 3 10.